Avskjed med Harald Horgen

Hemnes 20.08.2023

Kjære Harald!

Jeg har med en hilsen fra Sør-Hålogaland biskop og bispedømmeråd, som vil takke deg for lang og tro tjeneste for kirken i vårt bispedømme.

Å ha stått i tjenesten i alle disse årene vitner om dedikasjon og trofasthet mot kallet ditt, og mot undervisningstjenesten i kirken i ditt nærmiljø. Vi vil takke deg for positivitet, iver, engasjement og stå på-vilje, for å ha sett og brydd deg om mennesker du har møtt i tjenesten, og for å ha vært en god medarbeider og med-vandrer for så mange gjennom alle de årene du har vært ansatt. Tusen takk for dette!

Biskop og bispedømmerådet vil nå ønske deg ei god og velsignet tid fremover, og at endringene som står foran deg i livet nå, blir til glede for deg, din familie og vennekrets.

Beste hilsen fra

*Stiftsdirektør: Ole Christian Erikstad.*

*Fungerende biskop: Svein Valle*

Så vil jeg som prost i Indre Helgeland prosti, også bruke anledningen til å takke deg spesielt for tjenesten du har hatt i nettopp dette prostiet, og Hemnes spesielt.

Vi har vært kolleger i mange år, faktisk mer enn 20, og det er ganske lenge. Og derfor så imponerende at du har vært i tjeneste nesten det dobbelte.

Og det er mye å takke deg for – men kanskje først og fremst for din trofaste hjertevarme for kirken, og hva den kan romme.

Du er jo en særdeles engasjerende formidler. Du overbeviser om at dette kommer fra ekte interesse og engasjement, ikke bare noe som er tillært, men betydningsfullt for deg. Og det gjør at jeg også blir en interessert lytter.

Har også særlig lyst til å takke deg for all jobb, tid og krefter, som du har lagt ned i ungdomsarbeid, og konfirmanter i særdeleshet. Det er jo sånn at mange syns at å jobbe med og formidle til ungdom, er spesielt vanskelig, og kvier seg mer for å måtte gjøre det. Og stadig er jeg i kontakt med prester som syns at denne delen av tjenesten er veldig ugreit. Men du Harald, har håndtert denne oppgaven gjennom alle år. Kanskje handler det mye om din ekte glede for tjenesten, som smitter over, og som vitner om at du ikke bærer med noen skjult agenda. Det bygger tillit og gode relasjoner.

I prekenteksten i dag, fra Matteusevangeliet, hørte vi om gaven i å slippe bekymringen, og hvile i Guds omsorg. Jeg tenker at du, Harald, er en god disippel for nettopp det budskapet. Med den måten du har levd og vitnet om evangeliet.

Tusen takk for det!

Regner med at siste ord ikke sagt fra deg, men i alle fall, tusen takk så langt!

Og alt godt for kommende pensjonistdager:)

*Karianne Egeberg Gullfjell*

*Prost Indre Helgeland*